„ Við eigum í mjög góðu sambandi sem byrjaði á fyrsta degi , ég ætla ekki að svíkja það traust sem er okkar á milli , “ sagði José Mourinho , knattspyrnustjóri Tottenham , um samtöl sín við miðjumanninn Christian Eriksen sem er sagður vera á leið frá félaginu í janúar eða næsta sumar . Daninn verður samningslaus hjá Tottenham í sumar og hefur sagt Mourinho að hann vilji vera seldur í janúar , annars ætli hann að fara frítt eftir tímabilið en Sky Sports greindi frá þessu . Mourinho segist hafa átt einkasamtöl við leikmanninn en vildi þó alls ekki gefa upp hvað þeir ræddu en Portúgalinn var að ræða við fjölmiðla á blaðamannafundi sínum fyrir leik Tottenham gegn Wolves á morgun . „ Ég veit að samningurinn hans rennur út næsta sumar og við áttum einkasamtöl sem ég mun ekki deila með neinum . Hann var heiðarlegur gagnvart mér og ég heiðarlegur gagnvart honum , samband okkar er mjög gott . “ Eriksen kom til Tottenham frá Ajax árið 2013 og á að baki rúmlega 200 leiki fyrir félagið í öllum keppnum . Eriksen verður 28 ára gamall í febrúar á næsta ári en hann á að baki 94 landsleiki fyrir Danmörku þar sem hann hefur skorað 31 mark .